32005R1993
L 320/26
JURNALUL OFÍCIAL AL UNIUNII EUROPENE
REGULAMENTUL (CE) NR. 1993/2005 AL COMISIEI
din 7 decembrie 2005
privind ajustarea restituirilor la exportul de malț prevăzută la articolul 15 alineatul (4) din Regulamentul (CE) nr. 1784/2003 al Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1784/2003 al Consiliului din 29 septembrie 2003 privind organizarea comună a piețelor în sectorul cerealelor (1), în special articolul 18 primul paragraf,
întrucât:
(1)
Regulamentul (CEE) nr. 1680/78 al Comisiei din 17 iulie 1978 privind ajustarea restituirilor la exportul de malț prevăzută la articolul 16 alineatul (4) din Regulamentul (CEE) nr. 2727/75 (2) a fost substanțial modificat (3). Este necesar ca, din motive de claritate și raționalitate, regulamentul respectiv să fie codificat.
(2)
Pentru exporturile de malț din orz realizate în cursul primelor trei luni ale anului de comercializare cu o restituire prestabilită înainte de 1 iulie, articolul 15 alineatul (4) din Regulamentul (CE) nr. 1784/2003 prevede condițiile în care trebuie efectuată ajustarea restituirii prestabilite.
(3)
Este necesar să se asigure, în cazul în care această ajustare trebuie efectuată, că malțul de orz exportat în primele trei luni ale anului de comercializare era pe stoc la sfârșitul anului de comercializare precedent sau a fost fabricat din orz aflat pe stoc la data respectivă. În consecință, este necesar ca, în acest scop, să se realizeze un control al cantităților de orz și de malț aflate pe stoc la încheierea anului de comercializare respectiv. Aceste controale trebuie să fie asigurate de către organismele competente din fiecare stat membru, cărora le revine sarcina de a lua toate măsurile necesare pentru a asigura respectarea dispozițiilor comunitare privind ajustarea restituirilor la exportul de malț în perioada avută în vedere.
(4)
Măsurile prevăzute de prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
(1) Dispozițiile prezentului regulament se aplică stocurilor de malț sau de orz existente la încheierea unui an de comercializare care sunt exportate sub formă de malț în cursul primelor trei luni ale anului de comercializare următor pe baza unei licențe care include o restituire stabilită în prealabil înainte de 1 iulie.
(2) Ziua care trebuie luată în considerare ca fiind data exportului este cea în care se îndeplinesc formalitățile vamale prevăzute la articolul 24 alineatul (1) din Regulamentul (CE) nr. 1291/2000 al Comisiei (4).
Articolul 2
(1) Pentru a beneficia de ajustarea restituirii la exportul de malț din orz prevăzută la articolul 15 alineatul (4) din Regulamentul (CE) nr. 1784/2003, este necesar ca exportatorul:
(a)
în cazul în care malțul a fost fabricat din orz aflat pe stoc la sfârșitul anului de comercializare, să furnizeze autorității competente din statul membru responsabil cu plata restituirii documente care să ateste:
(i)
că orzul provine dintr-un stoc declarat autorității competente din statul membru pe teritoriul căruia se afla, în conformitate cu dispozițiile articolului 3;
(ii)
că malțul a fost exportat după data de 30 iunie și înainte de data de 1 octombrie a anului respectiv;
(b)
în cazul în care este vorba de malț aflat pe stoc la sfârșitul anului de comercializare, să furnizeze autorității competente din statul membru responsabil cu plata restituirii documente care să ateste:
(i)
că malțul provine dintr-un stoc declarat autorității competente din statul membru pe teritoriul căruia se afla, în conformitate cu dispozițiile articolului 3;
(ii)
că malțul a fost exportat după data de 30 iunie și înainte de data de 1 octombrie a anului respectiv.
(2) Documentul menționat la alineatul (1) litera (a) punctul (i) și litera (b) punctul (i) este păstrat de autoritatea competentă responsabilă pentru plata restituirii.
Articolul 3
(1) Deținătorul de stocuri de malț sau de orz care pot fi exportate sub formă de malț cu restituirea ajustată trebuie să fi prezentat, prin scrisoare recomandată sau prin poșta electronică trimisă cel târziu în a treia zi lucrătoare din luna iulie a anului respectiv, o declarație către autoritatea competentă din statul membru pe teritoriul căruia se află stocurile, indicând stocurile de malț și de orz menționate anterior pe care acesta le deține la 30 iunie. Este necesar ca această declarație să conțină cel puțin informațiile menționate în anexa I.
(2) În cazul în care au fost îndeplinite condițiile prevăzute la alineatul (1), autoritatea competentă eliberează, la cererea celor interesați, unul sau mai multe certificate care precizează că produsele exportate se aflau efectiv pe stoc la încheierea anului de comercializare precedent și pot, în consecință, beneficia de ajustarea restituirii în conformitate cu dispozițiile articolului 15 alineatul (4) din Regulamentul (CE) nr. 1784/2003.
Certificatul sau certificatele eliberate se pot referi cel mult la cantitatea declarată în conformitate cu alineatul (1). La cererea celui interesat, un certificat deja eliberat poate fi înlocuit prin certificate parțiale.
Articolul 4
(1) Autoritatea competentă din fiecare stat membru:
(a)
realizează controalele necesare ale stocurilor și ale circulației acestora pe teritoriul statului respectiv;
(b)
adoptă toate măsurile complementare necesare pentru a lua în considerare condițiile specifice de pe teritoriul statului respectiv și stabilește în special perioadele de timp în cursul cărora stocurile și circulația acestora fac obiectul controalelor.
(2) Comisiei îi este prezentat de către statele membre, până la data de 31 decembrie din anul respectiv, un raport scris privind aplicarea prezentului regulament din care să reiasă cantitățile de orz și de malț aflate pe stoc la încheierea anului de comercializare, precum și cantitățile de malț exportate care au beneficiat de dispozițiile prezentului regulament.
(3) În fiecare stat membru, autoritatea competentă este organismul de intervenție sau orice alt organism desemnat de către statul membru.
Articolul 5
Regulamentul (CEE) nr. 1680/78 se abrogă.
Trimiterile la regulamentul abrogat se interpretează ca trimiteri la prezentul regulament și se citesc în conformitate cu tabelul de corespondență din anexa III.
Articolul 6
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 decembrie 2005.